Author: Vavro Boris

Príloha č. 2
Návrh

stanoviska vlády Slovenskej republiky k programu a k navrhovaným záverom 100. zasadnutia Generálnej konferencie Medzinárodnej organizácie práce v Ženeve od 1. júna 2011 do 17. júna 2011 

Slovenská republika ako členský štát MOP prispieva doterajšími aktivitami k rozvíjaniu a zlepšovaniu kultúry pracovných a sociálnych vzťahov. MOP je trojstranná (tripartitná) špecializovaná agentúra Organizácie Spojených národov, ktorá predkladá súčasne vládam, zamestnávateľom a pracovníkom svojich členských štátov spoločné opatrenia na podporu dôstojnej práce na celom svete.

Programové vyhlásenie vlády SR predpokladá aktívny podiel na vytváraní systému medzinárodných vzťahov s centrálnou úlohou Organizácie Spojených národov, ktorý sa opiera o základné demokratické hodnoty, práva a slobody, medzinárodné právo a efektívny multilateralizmus. Programové vyhlásenie vlády SR dáva všeobecný rámec aj na postup delegácie SR na 100. zasadnutí konferencie.
	
Pokiaľ ide o prvý bod programu zasadnutia konferencie, správy predsedu správnej rady MÚP sa budú týkať programu MOP a jeho realizácii od júna 2010 do júna 2011. Generálny riaditeľ MÚP predloží správu konferencii, ktorá sa zameria na sociálnu politiku, téma súčasného záujmu, ako aj plnenie programu MOP. Členovia (členské štáty MOP) dostanú vopred písomnú správu generálneho riaditeľa MÚP a budú sa môcť k nej vyjadriť vo všeobecnej rozprave. Slovenská republika ako členský štát MOP dodržiava záväzky vyplývajúce z Ústavy MOP, z dohovorov MOP, ktorými je viazaná, i z ďalších vnútorných úprav MOP. K tomuto bodu programu konferencie sa okrem iného vyjadrí vo všeobecnej rozprave delegát za vládu SR. Pokiaľ ide o Deklaráciu o základných zásadách a právach pri práci a jej následné opatrenia Slovenská republika je viazaná všetkými ôsmimi dohovormi MOP, ktoré sa vzťahujú ku všetkým štyrom kategóriám základných zásad a práv pri práci vrátane diskriminácie, pokiaľ ide o zamestnanie a povolanie a pravidelné podáva správy o ich aplikácii.

V druhom bode programu, konferencia bude vyzvaná preskúmať také finančné a správne záležitosti, ako o nich môže rozhodnúť správna rada MÚP, aby sa vzali do pozornosti vrátane záležitostí, ktoré sa týkajú programu a rozpočtu MOP. Finančné a rozpočtové záležitosti MOP sa prerokujú vo finančnom výbore podľa rokovacieho poriadku konferencie a Finančných pravidiel MOP. Na práci tohto výboru sa zúčastní len určený vládny zástupca, pretože členský príspevok do MOP platí štát, a nie sociálni partneri. Členský príspevok SR do rozpočtu MOP na rok 2011 predstavuje sumu 532 803,- CHF a uhradil sa Medzinárodnému úradu práce 8. februára 2011 z kapitoly rozpočtu Ministerstva práce, sociálnych vecí a rodiny SR. Vládny zástupca delegácie SR sa zúčastní na práci finančného výboru vo vzťahu k druhému bodu programu konferencie.

Výbor prijme správu o činnosti výboru a závery v tejto oblasti a predloží ich na schválenie plenárnemu zasadnutiu konferencie.

Stálym a tretím bodom každoročného zasadnutia konferencie je prerokúvanie správ o aplikácii dohovorov a odporúčaní MOP v súlade s článkami 19, 22 a 35 Ústavy MOP. Od vlád členov (členských štátov MOP) sa požaduje, aby oznamovali generálnemu riaditeľovi MÚP informácie a správy o opatreniach vo vzťahu k dohovorom a odporúčaniam MOP, ktoré sa prijali na príslušnej konferencii pred príslušnými vnútroštátnymi orgánmi, ako aj informácie a správy o aplikácii dohovorov MOP, ktoré ratifikovali. Ak ide o dohovory MOP, ktoré člen (členský štát) MOP neratifikoval, je potrebné oznamovať generálnemu riaditeľovi MÚP na základe požiadaviek Správnej rady MÚP stav vnútroštátneho práva a praxe vo vzťahu k príslušnému vyžadovanému dohovoru (dohovorom) MOP a obdobne sa to vzťahuje aj na odporúčania MOP. Vláda Slovenskej republiky prostredníctvom Ministerstva práce, sociálnych vecí a rodiny SR a v spolupráci s príslušnými ministerstvami a po konzultácii so sociálnymi partnermi na základe požiadaviek správnej rady MÚP vypracovala za rok 2010 7 správ o aplikácii dohovorov MOP, ktorými je Slovenská republika viazaná, išlo o správy k týmto dohovorom MOP:
1. Dohovor MOP o slobode združovania a ochrane práva organizovať sa č. 87 z roku 1948 - oznámenie č. 489/1990 Zb., 28. bod oznámenia Ministerstva zahraničných vecí Slovenskej republiky č. 110/1997 Z. z.
2. Dohovor MOP o použití zásad práva organizovať sa a kolektívne vyjednávať č. 98 z roku 1949 - oznámenie č. 470/1990 Zb., 33. bod oznámenia Ministerstva zahraničných vecí Slovenskej republiky č. 110/1997 Z. z.
3. Dohovor MOP o rovnakom odmeňovaní mužov a žien za prácu rovnakej hodnoty č. 100 z roku 1951 - oznámenie č. 450/1990 Zb., 35. bod oznámenia Ministerstva zahraničných vecí Slovenskej republiky č. 110/1997 Z. z.
4. Dohovor MOP o diskriminácii, pokiaľ ide o zamestnanie a povolanie č. 111 z roku 1958 – oznámenie č. 465/1990 Zb., 37. bod oznámenia Ministerstva zahraničných vecí Slovenskej republiky č. 110/1997 Z. z.
5. Dohovor MOP o trojstranných konzultáciách na podporu uplatňovania medzinárodných pracovných noriem č. 144 z roku 1976 - oznámenie č. 32/1998 Z. z.
6. Dohovor MOP o ochrane pracovníkov pred nebezpečenstvami pri práci v pracovnom prostredí v dôsledku znečistenia vzduchu, v dôsledku hluku a vibrácií č. 148 z roku 1977 – oznámenie č. 444/1991 Zb., 50. bod oznámenia Ministerstva zahraničných vecí Slovenskej republiky č. 110/1997 Z. z.
7. Dohovor MOP o štatistikách práce č. 160 z roku 1985 - vyhláška č. 144/1988 Zb., 53. bod oznámenia Ministerstva zahraničných vecí Slovenskej republiky č. 110/1997 Z. z.

Z hľadiska rozhodnutia správnej rady MÚP zaradiť do programu 100. zasadnutia konferencie opakovanú rozpravu o strategickom cieli sociálnej ochrany (sociálne zabezpečenie) podľa následných opatrení Deklarácie MOP o sociálnej spravodlivosti pre spravodlivú globalizáciu z roku 2008. Všeobecný prieskum správ predložený na toto zasadnutie konferencie podľa článku 19 Ústavy MOP (MKP.100/III/1B), ktorý sa týka problematiky sociálneho zabezpečenia a ktorý sa vzťahuje k nasledovným dohovorom a odporúčaniam:
Dohovor MOP o minimálnych normách sociálneho zabezpečenia č. 102 z roku 1952, Dohovor MOP o podpore zamestnanosti a ochrane pred nezamestnanosťou č. 168 z roku 1988, Odporúčanie MOP o zabezpečení dôchodku č. 67 z roku 1944, Odporúčanie MOP o lekárskej starostlivosti č. 69 z roku 1944.

Stanovisko - Vládny zástupca vo výbore pre aplikáciu dohovorov a odporúčaní MOP bude presadzovať a obhajovať skutočnosti vyplývajúce z podaných správ, ako aj ďalšie skutočnosti, ktoré sa týkajú SR a vyplývajú zo Správy (MKP.100/III/1A).
Pokiaľ ide o štvrtý bod programu konferencie

Na svojom 301. zasadnutí (marec 2008) správna rada MÚP súhlasila zaradiť do programu 99. zasadnutia konferencie (jún 2010) bod programu o dôstojnej práci pre domácich pracovníkov s cieľom ustanoviť pracovné normy. Na 99. zasadnutí konferencie dňa 16. júna 2010 konferencia rozhodla rezolúciou zaradiť do programu 100. zasadnutia konferencie (jún 2011) bod programu označený – Dôstojná práca pre domácich pracovníkov na druhú rozpravu s cieľom prijatia dohovoru doplneného odporúčaním.

V súlade s článkom 39 odsekom 6 rokovacieho poriadku konferencie, MÚP oznámil správou MKP.100/IV/1 vypracovanou na základe prvej rozpravy, a ktorá obsahovala návrh textu dohovoru a odporúčania určený všetkým členským štátom MOP. Vlády boli požiadané poskytnúť MÚP po konzultácii s najreprezentatívnejšími organizáciami zamestnávateľov a pracovníkov návrhy na zmeny alebo pripomienky k textu. Zo 183 členských štátov MOP sa na pripomienkovom konaní zúčastnilo 93 členských štátov MOP vrátane Slovenskej republiky, prostredníctvom Ministerstva práce, sociálnych vecí a rodiny SR. Ministerstvo prostredníctvom odboru pracovných vzťahov a odboru medzinárodných vzťahov uplatnilo 22 pripomienok k navrhovanému textu dohovoru a 9 pripomienok k navrhovanému textu odporúčania. Celkové vyhodnotenie pripomienkového konania je uvedené v správe MKP.100/IV/2A. Sociálni partneri (RÚZ a AZZZ SR) vyjadrili stanovisko, že postačí prijať len odporúčanie a nie dohovor. KOZ SR je toho názoru, že je treba prijať dohovor doplnený odporúčaním.

Na 100. zasadnutí konferencie výbor pre domácu prácu bude mať k dispozícii správu MKP.100/IV/2A, ktorá bola navrhnutá a spracovaná na základe odpovedí, ktoré prišli od vlád a od organizácií zamestnávateľov a pracovníkov a obsahuje nevyhnutné a podstatné body z ich odpovedí. Výbor bude mať tiež k dispozícii správu MKP.100/IV/2B, ktorá bude odzrkadľovať rozpravy z výboru a návrh textu dohovoru a odporúčania.

Stanovisko - zástupca vládnej časti delegácie bude presadzovať prijatie pracovných noriem MOP v tejto oblasti. Zákonník práce (zákon č. 311/2001 Z. z. v znení neskorších predpisov) upravuje v § 52 domácku prácu a teleprácu (domácki zamestnanci), pokiaľ ide o domácich pracovníkov (zamestnancov) túto kategóriu pracovníkov (zamestnancov) Zákonník práce výslovne neupravuje. Prax však ukazuje, že táto kategória zamestnancov reálne existuje a je preto potrebné prijať medzinárodné normy, ktoré upravujú ich postavenie a chránia ich, pokiaľ ide, najmä o podmienky zamestnania, pracovné podmienky, pracovný čas, odpočinok po práci, odmeňovanie za prácu, bezpečnosť pri práci, sociálne zabezpečenie a pod. Zástupca vládnej časti delegácie bude presadzovať vo výbore pre domácich pracovníkov prijatie takého textu pracovnej normy MOP, ktorá bude zohľadňovať skutočnosti uvedené v predchádzajúcej vete. 

Výbor prijme správu o činnosti výboru a závery v tejto oblasti a predloží ich na schválenie plenárnemu zasadnutiu konferencie.

Piatym bodom programu konferencie je problematika správy práce a inšpekcie práce. 

Na svojom 308. zasadnutí (jún 2010) správna rada MÚP rozhodla zaradiť do programu 100. zasadnutia konferencie tento bod programu. MÚP pripravil správu (MKP.100/V), ktorá poskytuje základ pre všeobecnú rozpravu.

Správa vysvetľuje, ako riadna správa práce a riadne systémy inšpekcie práce sú základom pre dobré riadenie trhu práce, rozširujúceho sa hospodárskeho rozvoja a účinného uplatňovania medzinárodných pracovných noriem. Správa sa ďalej zameriava na inšpekciu práce, ako nevyhnutnú zložku systému správy práce, ktorou sa vykonáva základná funkcia pracovnoprávneho vynucovania a dodržiavania zákonov a predpisov. 

Táto správa informuje všeobecnú rozpravu, z ktorej sú zamýšľané tieto výstupy - závery: 

- identifikovať nové trendy, výzvy a perspektívy pre systémy správy práce a inšpekcie; 
- lepšie porozumieť úlohe organizácií zamestnávateľov a pracovníkov vo vzťahu k správe práce a inšpekčným službám;
- poskytnúť odporúčania, pokiaľ ide o priority MOP na posilnenie správy práce a inšpekčných inštitúcií v členských štátoch so zámerom realizovať ciele programu dôstojnej práce.

Tento bod programu konferencie sa bude prerokúvať vo výbore pre správu práce a inšpekciu práce. Výbor prijme správu o činnosti a závery a predloží ich na schválenie plenárnemu zasadnutiu konferencie. Stanovisko pre zástupcu vládnej časti delegácie - vzhľadom na skutočnosť, že sa pripravuje novela zákona o inšpekcii práce je tu možnosť získať nové poznatky o systémoch inšpekcie práce a podeliť sa s trendmi, skúsenosťami a praktikami v tejto oblasti s inými zástupcami členských štátov MOP. 

Šiestym bodom programu konferencie je opakovaná rozprava o strategickom cieli sociálnej ochrany (sociálne zabezpečenie) podľa následných opatrení k Deklarácii MOP o sociálnej spravodlivosti pre spravodlivú globalizáciu z roku 2008. Pri určovaní následných opatrení, dodatok k deklarácii nariadil MÚP predstaviť systém opakovaných bodov rozpravy na konferencii,  zaoberajúc sa postupne každým zo štyroch strategických cieľov MOP, aby sa „lepšie porozumelo rôznorodým realitám a potrebám svojich členov (členských štátov), pokiaľ ide o každý zo strategických cieľov, efektívnejšie na ne reagovať, využívajúc všetky akčné prostriedky, ktoré má k dispozícii vrátane opatrení týkajúcich sa noriem, odbornej spolupráce a odbornej a výskumnej kapacity MÚP a podľa toho upravovať svoje priority a akčné programy“. Na svojom 304. zasadnutí (marec 2009) správna rada MÚP rozhodla tak, že druhý opakujúci bod rozpravy by sa venoval sociálnej ochrane na 100. zasadnutí konferencie v júni 2011. Správa MÚP (MKP.100/VI) poskytuje podkladové informácie pre takú rozpravu.

Tento bod programu konferencie sa bude prerokúvať vo výbore pre sociálnu ochranu (sociálne zabezpečenie).

Výbor prijme správu o činnosti výboru a závery v tejto oblasti a predloží ich na schválenie plenárnemu zasadnutiu konferencie.
 
Stanovisko pre zástupcu vládnej časti delegácie je podporiť najvhodnejší text záverov, zahŕňajúci aj 3 pilierový dôchodkový systém, ako aj neustále zlepšovanie dôchodkových systémov členských štátov.